b'\n_START_ARTICLE_\nIeri\xc4\xb7i\xe2\x80\x93Abrene raudteeliin\n_START_PARAGRAPH_\nIeri\xc4\xb7i\xe2\x80\x93Abrene raudteeliin (ka Ieri\xc4\xb7i\xe2\x80\x93Gulbene\xe2\x80\x93Abrene raudteeliin; l\xc3\xa4ti keeles dzelzce\xc4\xbca l\xc4\xabnija Ieri\xc4\xb7i\xe2\x80\x93Abrene) oli L\xc3\xa4ti ja Venemaa raudteeliin, mis kulges Ieri\xc4\xb7i asulast Gulbene kaudu Abrene asulani (t\xc3\xa4nap\xc3\xa4eval P\xc3\xb5talovo).\n_START_SECTION_\nAjalugu\n_START_PARAGRAPH_\nEsimene osa sealsest raudteest valmis aastal 1902, mil avati 67 kilomeetri pikkune juurdeveoraudtee, mis algas P\xc3\xb5talovost ja l\xc3\xb5ppes Sita raudteejaama juures. See oli m\xc3\xb5eldud Balvi \xc3\xbcmbruskonna metsamassiividest puidu v\xc3\xa4ljavedamiseks ja teenindas Peterburi\xe2\x80\x93Varssavi raudteed; raudtee ei olnud kavandatud l\xc3\xa4bima suuremaid asulaid. Esimese maailmas\xc3\xb5jani toimus sel l\xc3\xb5igul siiski t\xc3\xb6\xc3\xb6p\xc3\xa4eviti ka resirongiliiklus. Rajamisel ehitati uued jaamad Morat\xc5\xa1ova, Marienhauzeni, Kuprova, Bolovsk ja Sita._NEWLINE_Valga\xe2\x80\x93M\xc3\xb5niste\xe2\x80\x93Ape\xe2\x80\x93Al\xc5\xabksne\xe2\x80\x93Gulbene raudtee valmimine t\xc3\xb5i kaasa kavatsuse selle juurdeveoraudtee pikendamiseks Stomersee raudteejaamani. Seda plaani siiski teoks ei tehtud. Alanud Esimene maailmas\xc3\xb5da t\xc3\xb5i kaasa raudtee pikendamise Ieri\xc4\xb7i raudteejaamani ja Gulbene ning P\xc4\xbcavi\xc5\x86ase vahelise raudtee rinde otstarbeks laiar\xc3\xb6\xc3\xb6pmeliseks \xc3\xbcmber ehitamise. Uus raudteel\xc3\xb5ik ehitati kiirustades ja selle ehitusel peeti silmas ennek\xc3\xb5ike s\xc3\xb5jav\xc3\xa4e huve; nii ei vastanud uus tee reisiliikluseks m\xc3\xb5eldud laiar\xc3\xb6\xc3\xb6pmeliste raudteede standardile. S\xc3\xb5ja j\xc3\xa4rel oli L\xc3\xa4ti valitsus sunnitud sellel l\xc3\xb5igul mitmed sillad \xc3\xbcmber ehitama ja mitmele poole uued jaamahooned rajama, \xc3\xbchtlasi asendati sellel teel 1435\xc2\xa0mm r\xc3\xb6\xc3\xb6pmelaius ajutiselt laiemaga (1524\xc2\xa0mm)._NEWLINE_Ieri\xc4\xb7i\xe2\x80\x93Abrene raudteeliin oli v\xc3\xa4ga oluline punkt L\xc3\xa4ti ja N\xc3\xb5ukogude Venemaa vahelistel rahul\xc3\xa4bir\xc3\xa4\xc3\xa4kimistel, kuna Venemaa-L\xc3\xa4ti piiri kehtestamine ei tohtinud segada liiklust sellel teel. Nii l\xc3\xa4ks liin t\xc3\xa4ies ulatuses L\xc3\xa4ti koosseisu ja P\xc3\xb5talovo raudteejaam nimetati \xc3\xbcmber Abrene raudteejaamaks._NEWLINE_Aastal 1924 k\xc3\xa4ivitati Riia ja Leningradi vaheline reisirongiliiklus. Kahe linna vahel kurseerivad rongid hakkasid kasutama just seda teed, sest vanast \xc3\xbchendusest j\xc3\xa4i osa Eesti territooriumile. See oli ka esimene regulaarne sellel l\xc3\xb5igul liiklev reisirong varem s\xc3\xb5jav\xc3\xa4e kasutuses olnud raudteel._NEWLINE_Aastal 1926 avati teel uus \xc5\xbd\xc4\xabguri raudteejaam, mille juurest algas metsa v\xc3\xa4ljaveoks m\xc3\xb5eldud kitsar\xc3\xb6\xc3\xb6pmeline raudtee. Algselt oli selle pikkus 33\xc2\xa0km, ent aastaks 1963 oli selle pikkus kasvanud 63 kilomeetrini. Aastal 1967 see harutee suleti ja metsaveoks hakati kasutama maanteetransporti._NEWLINE_Teise maailmas\xc3\xb5ja ajal hakkas Saksa s\xc3\xb5jav\xc3\xa4gi seda teed taas s\xc3\xb5jalistel eesm\xc3\xa4rkidel kasutama. Sakslased rajasid Vecumi ja Gulbene raudteejaamade juurde s\xc3\xb5jalennuv\xc3\xa4ljad, kus baseerus \xc3\xb5huj\xc3\xb5udude grupp Luftwaffen-Legion Lettland. Aastal 1944 alanud N\xc3\xb5ukogude v\xc3\xa4gede vastupealetungi k\xc3\xa4igus purustati peaaegu k\xc3\xb5ik Gulbene ja Ieri\xc4\xb7i vahel asunud jaamahooned._NEWLINE_Aastaks 1988 oli reisijate vedu Ieri\xc4\xb7i ja Gulbene vahel l\xc3\xb5ppenud, ent see l\xc3\xb5ik suleti ametlikult siiski alles aastal 1999. Aastal 2009 demonteeriti see raudteel\xc3\xb5ik._NEWLINE_L\xc3\xa4ti taasiseseisvumine peatas rongiliikluse ka P\xc3\xb5talovo ja Vecumi jaamade vahel. Kuni aastani 2001 oli L\xc3\xa4ti poolt rongiliikluse l\xc3\xb5ppjaamaks kord Vecumi, kord \xc5\xbd\xc4\xabguri, kuni aastal 2001 kehtestatud "ajutine" suvine s\xc3\xb5idugraafik muutis liini l\xc3\xb5ppjaamaks Gulbene raudteejaama. 2. augustil 2002 suleti raudtee ametlikult. P\xc3\xb5talovost Purvmala raudteejaamani viiv l\xc3\xb5ik l\xc3\xa4ks L\xc3\xa4ti taasiseseisvumisel Venemaa Oktoobriraudtee k\xc3\xa4sutusse. Reisiliiklust seal ei toimunud ja Purvmala jaam suleti ametlikult aastal 2004._NEWLINE_Aastal 2014 kehtestati Vidzeme regiooni \xc3\xbcldplaneering, kus on ette n\xc3\xa4htud ka Gulbene ja P\xc3\xb5talovo vahelisel l\xc3\xb5igul rongiliikluse taastamine.'